REGOLAMENT TAL-KUMMISSJONI (UE) Nru 1292/2009
tal-21 ta' Diċembru 2009
li jidderoga mir-Regolamenti (KE) Nru 675/2009, (KE) Nru 676/2009 u (KE) Nru 677/2009 rigward il-ftuħ tas-sejħiet għall-offerti tat-tnaqqis tad-dazju tal-importazzjoni tas-sorgu fi Spanja, it-tnaqqis tad-dazju tal-importazzjoni tal-qamħirrum fi Spanja u t-tnaqqis tad-dazju tal-importazzjoni tal-qamħirrum fil-Portugall li jkunu ġejjin minn pajjiżi terzi, f'dak li għandu x'jaqsam mal-aħħar jum tas-sejħa għall-offerti
IL-KUMMISSJONI EWROPEA,
wara li kkunsidrat it-Trattat dwar l-Unjoni Ewropea u wara li kkunsidrat it-Trattat dwar il-Funzjonament tal-Unjoni Ewropea,
wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS (1), u b'mod partikolari l-Artikolu 144 tiegħu, flimkien mal-Artikolu 4 tiegħu,
Billi:
(1)
Ir-Regolamenti tal-Kummissjoni (KE) Nru 675/2009 (2), (KE) Nru 676/2009 (3) u (KE) Nru 677/2009 (4) fetħu s-sejħiet għall-offerti tat-tnaqqis tad-dazju skont l-Artikolu 136 tar-Regolament (KE) Nru 1234/2007 għas-sorgu importat fi Spanja, għall-qamħirrum importat fi Spanja u għall-qamħirrum importat fil-Portugall, rispettivament.
(2)
Mid-data tal-ftuħ tas-sejħa għall-offerti sas-17 ta' Novembru 2009, il-kwantità ta' qamħirrum importata fi Spanja li tista' tiġi kklassifikata bħala parti mill-kwota tad-dazju tal-importazzjoni mnaqqsa, u bil-kwantitajiet tal-prodotti li jissostitwixxu ċ-ċereali mnaqqsa skont l-Artikolu 2, il-paragrafu 1, tar-Regolament tal-Kummissjoni (KE) Nru 1296/2008 tat-18 ta' Diċembru 2008 dwar regoli dettaljati għall-applikazzjoni ta’ kwoti ta’ tariffi għall-importazzjoni ta’ qamħirrum u sorgu fi Spanja u importazzjoni ta’ qamħirrum fil-Portugall (5), tkopri biss 13 % tal-kwota. Il-kwantità ta' sorgu importata fi Spanja li tista' tiġi kklassifikata bħala parti mill-kwota tad-dazju tal-importazzjoni mnaqqsa hija negliġibbli. Il-kwantità ta' qamħirrum importata fil-Portugall li tista' tiġi kklassifikata bħala parti mill-kwota tad-dazju tal-importazzjoni mnaqqsa tkopri biss 13 % tal-kwota. Meta jitqiesu l-kundizzjonijiet tas-suq fi Spanja u l-Portugall, il-ftuħ tas-sejħiet għall-offerti sas-17 ta' Diċembru 2009 mhuwiex se jippermetti l-importazzjoni ta' kwantitajiet biżżejjed biex ikopru l-kwoti.
(3)
Konsegwentement, jeħtieġ li l-perjodi tas-sejħiet għall-offerti tat-tnaqqis tad-dazju tal-importazzjoni tal-qamħirrum u s-sorgu fi Spanja u tal-qamħirrum fil-Portugall jittawwlu sal-aħħar tax-xahar ta' Mejju 2010 sabiex il-kwoti tal-importazzjoni jintużaw kollha.
(4)
Il-Kumitat ta' Ġestjoni għall-Organizzazzjoni Komuni tas-Swieq Agrikoli ma ressaqx fehmtu fil-limitu taż-żmien stabbilit mill-President tiegħu,
ADOTTAT DAN IR-REGOLAMENT:
Artikolu 1
B’deroga mill-Artikolu 2 tar-Regolament (KE) Nru 675/2009, l-Artikolu 2 tar-Regolament (KE) Nru 676/2009 u l-Artikolu 2 tar-Regolament (KE) Nru 677/2009, is-sejħiet għall-offerti se jkunu miftuħa sas-27 ta' Mejju 2010.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Huwa jiskadi fit-28 ta' Mejju 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta’ Diċembru 2009.